
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τετάρτη, 2 Σεπτεμβρίου 2026

ΔΕΛΤΙΟ ΤΥΠΟΥ

Εισροή υδάτων και βύθιση ρυμουλκούμενου Ε/Γ – Ο/Γ πλοίου στη Σίφνο - Μηχανική βλάβη Φ/Γ πλοίου στην Άνδρο – Θάνατοι λουόμενων στην Κυλλήνη, στη Λευκίμμη, στον Βόλο, στα Μέθανα και στην Χαλκίδα

Τις πρωινές ώρες σήμερα, ενημερώθηκαν οι Λιμενικές Αρχές της Σίφνου, της Μήλου, της Σερίφου και της Πάρου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. και από τον πλοίαρχο του ρυμουλκού (Ρ/Κ) «ΕΞΑΝΤΑΣ» Ν.Π. 10695, ότι κατά τη ρυμούλκηση του φορτηγού οχηματαγωγού (Φ/Γ – Ο/Γ) πλοίου «ΕΙΡΗΝΗ Κ.» Ν.Π. 12120, το ανωτέρω πλοίο παρουσίασε αρχικά εισροή υδάτων και στη συνέχεια βυθίστηκε στη θαλάσσια περιοχή ανατολικά της ν. Σίφνου. Η ρυμούλκηση του «ΕΙΡΗΝΗ Κ.», το οποίο κατά δήλωση της πλοιοκτήτριας εταιρείας ήταν κενό καυσίμων και λιπαντικών, είχε ξεκινήσει από την Κάλυμνο με προορισμό το Πέραμα. Αμέσως ενεργοποιήθηκε από τη Λιμενική Αρχή Σίφνου το τοπικό σχέδιο έκτακτης ανάγκης και για την περιοχή απέπλευσαν δύο Περιπολικά σκάφη Λ.Σ.-ΕΛ.ΑΚΤ. (ΠΛΣ), το ταχύπλοο σκάφος «ΑΡΤΙΝΑ» Τ.Π. 850 Β΄ με επιβαίνοντα στέλεχος της Λιμενικής Αρχής Σίφνου και το αλιευτικό (Α/Κ) σκάφος «ΦΑΝΕΡΩΜΕΝΗ» Ν.Σ. 1207, ενώ παράλληλα ενημερώθηκε το Δημόσιο Λιμενικό Ταμείο Σίφνου, ώστε να τεθεί σε ετοιμότητα ο απορρυπαντικός εξοπλισμός για αντιμετώπιση τυχόν περιστατικού ρύπανσης της θαλάσσιας περιοχής. Στο Φ/Γ – Ο/Γ επέβαιναν δύο άτομα, οι οποίοι περισυνελέγησαν από το Ρ/Κ και μεταφέρθηκαν στο λιμάνι Καμαρών Σίφνου, ενώ ο ένας εξ’ αυτών μεταφέρθηκε προληπτικά για ιατρικές εξετάσεις στο Κέντρο Υγείας Σίφνου. Στην περιοχή της βύθισης του σκάφους παραμένουν τα 2 ΠΛΣ για την επιτήρηση της ευρύτερης θαλάσσιας περιοχής, ενώ μέχρι στιγμής δεν έχει διαπιστωθεί θαλάσσια ρύπανση. Προανάκριση διενεργείται από τη Λιμενική Αρχή της Σίφνου.
*****

Τις πρωινές ώρες χθες, ενημερώθηκαν οι Λιμενικές Αρχές της Άνδρου, της Ραφήνας, της Καρύστου, του Λαυρίου και της Κέας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για μηχανική βλάβη στο σύστημα ψύξης, ενός φορτηγού (Φ/Γ) πλοίου σημαίας Καμερούν με 18 αλλοδαπούς μέλη πληρώματος (υπήκοοι Ρωσίας, Αζερμπαϊτζάν, Ινδίας, Αιθιοπίας και Αιγύπτου), το οποίο έπλεε στη θαλάσσια περιοχή 7 ν.μ. νοτιοδυτικά της Άνδρου. Αμέσως, ενεργοποιήθηκε το Τοπικό Σχέδιο Έκτακτης Ανάγκης και στην περιοχή μετέβησαν το Ρ/Κ «ΜΕΓΑΛΟΧΑΡΗ XIV» Ν.Π. 12771 και το Ρ/Κ «PROTUG 40», το οποίο ρυμούλκησε το Φ/Γ πλοίο προς το Στενό «ΚΑΦΗΡΕΑ» ν. Άνδρου. Από το Λιμεναρχείο Άνδρου απαγορεύτηκε ο απόπλους του Φ/Γ μέχρι την προσκόμιση βεβαιωτικού διατήρησης της κλάσης από τον παρακολουθούντα νηογνώμονα. 
*****
Τις πρωινές ώρες σήμερα, ενημερώθηκε η Λιμενική Αρχή της Κυλλήνης ότι μια 80χρονη ημεδαπή ανασύρθηκε, χωρίς τις αισθήσεις της, από την παραλία «ΜΑΡΑΘΙΑ» Αμαλιάδας νομού Ηλείας. Στην 80χρονη αρχικά παρασχέθηκαν οι πρώτες βοήθειες από ιδιώτη ιατρό με καρδιοπνευμονική αναζωογόνηση (κάρπα), με αρνητικά αποτελέσματα. Στη συνέχεια, η 80χρονη διακομίστηκε με ασθενοφόρο όχημα του Ε.Κ.Α.Β. στη Νοσοκομειακή Μονάδα Αμαλιάδας, όπου διαπιστώθηκε ο θάνατός της. Από το Λιμεναρχείο Κυλλήνης, που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πατρών.
*****

Τις πρωινές ώρες σήμερα, ενημερώθηκε η Λιμενική Αρχή της Λευκίμμης ότι ένας 82χρονος αλλοδαπός (υπήκοος Πολωνίας) ανασύρθηκε, χωρίς τις αισθήσεις του, από την παραλία «ΦΑΛΚΟΝΕΡΑ» στη θαλάσσια περιοχή «ΚΑΒΟΥ» νότιας Κέρκυρας. Στον 82χρονο, παρασχέθηκαν οι πρώτες βοήθειες από το προσωπικό του ασθενοφόρου του ΕΚΑΒ και από τον ναυαγοσώστη της παραλίας με καρδιοπνευμονική ανάνηψη (ΚΑΡΠΑ), με αρνητικά αποτελέσματα. Ο 82χρονος διακομίσθηκε με ασθενοφόρο όχημα του ΕΚΑΒ στο Κέντρο Υγείας Λευκίμμης, όπου διαπιστώθηκε ο θάνατός του και στη συνέχεια μεταφέρθηκε στο Γενικό Νοσοκομείο Κέρκυρας για διενέργεια νεκροψίας – νεκροτομής. Προανάκριση διενεργείται  από το Λιμενικό Σταθμό Λευκίμμης. 

*****
Τις πρωινές ώρες σήμερα, ενημερώθηκε η Λιμενική Αρχή του Βόλου ότι μία 80χρονη ανασύρθηκε, χωρίς τις αισθήσεις της, από τη θαλάσσια περιοχή της  παραλίας «ΑΛΥΚΩΝ» Βόλου Μαγνησίας. Στην 80χρονη, παρασχέθηκαν οι πρώτες βοήθειες από το προσωπικό του ασθενοφόρου του ΕΚΑΒ με καρδιοπνευμονική ανάνηψη (ΚΑΡΠΑ), με αρνητικά αποτελέσματα. Η 80χρονη διακομίσθηκε με ασθενοφόρο όχημα του ΕΚΑΒ στο Γενικό Νοσοκομείο βόλου, όπου διαπιστώθηκε ο θάνατός της. Από το Κεντρικό Λιμεναρχείο Βόλου που διενεργεί την προανάκριση παραγγέλθηκε η  διενέργεια νεκροψίας – νεκροτομής. 
*****
Τις μεσημβρινές ώρες σήμερα, ενημερώθηκε η Λιμενική Αρχή των Μεθάνων ότι μία 69χρονη ανασύρθηκε, χωρίς τις αισθήσεις της, από τη θαλάσσια περιοχή του Αγίου Γεωργίου Μεθάνων. Η 69χρονη διακομίσθηκε με ασθενοφόρο όχημα του ΕΚΑΒ στο Κέντρο Υγείας Γαλατά, όπου διαπιστώθηκε ο θάνατός της. Από το Α΄ Λιμενικό Τμήμα Μεθάνων του Λιμεναρχείου Πόρου που διενεργεί την προανάκριση παραγγέλθηκε η  διενέργεια νεκροψίας – νεκροτομής. 
*****
Τις μεσημβρινές ώρες σήμερα, ενημερώθηκε η Λιμενική Αρχή της Χαλκίδας ότι μία 84χρονη ανασύρθηκε, χωρίς τις αισθήσεις της, από τη θαλάσσια περιοχή της παραλίας «ΠΑΠΑΘΑΝΑΣΙΟΥ» Χαλκίδας. Η 84χρονη διακομίσθηκε με ασθενοφόρο όχημα του ΕΚΑΒ στο Γενικό Νοσοκομείο Χαλκίδας, όπου διαπιστώθηκε ο θάνατός της. Από το Κεντρικό Λιμεναρχείο Χαλκίδας που διενεργεί την προανάκριση παραγγέλθηκε η  διενέργεια νεκροψίας – νεκροτομής. 

